PMIndiaData/PMIndiaSum huggingface dataset:
भारत-भूटान उपग्रह सही मायनों में भूटान के लोगों के साथ हमारे विशेष संबंधों का सटीक प्रमाण है: प्रधानमंत्री

प्रधानमंत्री श्री नरेन्‍द्र मोदी ने कहा है कि भारत-भूटान उपग्रह सही मायनों में भूटान के लोगों के साथ हमारे विशेष संबंधों का प्रमाण है। श्री मोदी ने संयुक्त रूप से विकसित इस उपग्रह के सफल प्रक्षेपण पर सूचना प्रौद्योगिकी एवं दूरसंचार विभाग (डीआईटीटी) भूटान और इसरो की सराहना की है। भारत-भूटान सैट के सफल प्रक्षेपण पर महामहिम राजा का संदेश प्रस्तुत करने वाले भूटान के प्रधानमंत्री के एक ट्वीट के जवाब में प्रधानमंत्री श्री नरेन्‍द्र मोदी ने कहा; ‘भारत भूटान उपग्रह सही मायनों में भूटान के लोगों के साथ हमारे विशेष संबंधों का प्रमाण है। मैं संयुक्त रूप से विकसित इस उपग्रह के सफल प्रक्षेपण पर @dittbhutan और @isro की सराहना करता हूं।’
प्रधानमंत्री 6 मार्च को पुणे जाएंगे और पुणे मेट्रो रेल परियोजना का उद्घाटन करेंगे

इस परियोजना से पुणे में शहरी आवाजाही के लिए विश्वस्तरीय बुनियादी सुविधा उपलब्ध होगी, इस परियोजना की आधारशिला 2016 में प्रधानमंत्री द्वारा रखी गई थी प्रधानमंत्री पुणे नगर निगम परिसर में छत्रपति शिवाजी महाराज की मूर्ति का अनावरण करेंगे प्रधानमंत्री कई विकास परियोजनाओं की आधारशिला रखेंगे, आर के लक्ष्मण आर्ट गैलरी-संग्रहालय का उद्घाटन करेंगे प्रधानमंत्री सिम्बायोसिस विश्वविद्यालय के स्वर्ण जयंती समारोह की शुरुआत करेंगे प्रधानमंत्री श्री नरेन्द्र मोदी 6 मार्च, 2022 को पुणे का दौरा करेंगे और पुणे मेट्रो रेल परियोजना का उद्घाटन करेंगे। प्रधानमंत्री विभिन्न विकास परियोजनाओं का उद्घाटन और शिलान्यास भी करेंगे। प्रधानमंत्री सुबह करीब 11 बजे पुणे नगर निगम परिसर में श्री छत्रपति शिवाजी महाराज की मूर्ति का अनावरण करेंगे। यह मूर्ति 1850 किलोग्राम गन मेटल से बनी है और लगभग 9.5 फीट ऊंची है। प्रधानमंत्री सुबह करीब साढ़े 11 बजे पुणे मेट्रो रेल परियोजना का उद्घाटन करेंगे। यह परियोजना पुणे में शहरी आवाजाही के लिए विश्व स्तरीय बुनियादी सुविधा प्रदान करने का एक प्रयास है। प्रधानमंत्री द्वारा परियोजना की आधारशिला भी 24 दिसंबर, 2016 को रखी गई थी। प्रधानमंत्री कुल 32.2 किमी की पुणे मेट्रो रेल परियोजना के 12 किमी खंड का उद्घाटन करेंगे। पूरी परियोजना 11,400 करोड़ रुपये से अधिक की कुल लागत से बनाई जा रही है। श्री मोदी गरवारे मेट्रो स्टेशन पर प्रदर्शनी का उद्घाटन और निरीक्षण भी करेंगे और वहां से आनंदनगर मेट्रो स्टेशन तक मेट्रो की सवारी करेंगे। दोपहर करीब 12 बजे प्रधानमंत्री कई विकास परियोजनाओं की आधारशिला रखेंगे और उद्घाटन करेंगे। वह मुला-मुथा नदी परियोजनाओं के कायाकल्प और प्रदूषण उपशमन की आधारशिला भी रखेंगे। नदी के नौ किलोमीटर खंड में 1080 करोड़ रुपये से अधिक की परियोजना लागत से कायाकल्प किया जाएगा। इसमें नदी किनारे संरक्षण, इंटरसेप्टर सीवेज नेटवर्क, सार्वजनिक सुविधाएं, नौका विहार गतिविधि आदि जैसे कार्य शामिल होंगे। मुला-मुथा नदी प्रदूषण उपशमन परियोजना को 1470 करोड़ रुपये से अधिक की लागत से “वन सिटी वन ऑपरेटर” की अवधारणा पर लागू किया जाएगा। परियोजना के तहत कुल 11 सीवेज उपचार संयंत्रों का निर्माण किया जाएगा, जिनकी कुल क्षमता लगभग 400 एमएलडी होगी। प्रधानमंत्री 100 ई-बसों और बनेर में निर्मित ई-बस डिपो का भी शुभारंभ करेंगे। प्रधानमंत्री पुणे के बालेवाड़ी में निर्मित आर.के. लक्ष्मण आर्ट गैलरी-संग्रहालय का उद्घाटन करेंगे। संग्रहालय का मुख्य आकर्षण मालगुडी गांव पर आधारित एक लघु मॉडल है, जिसे श्रव्य-दृश्य प्रभावों के माध्यम से जीवंत बनाया जाएगा। कार्टूनिस्ट आर. के. लक्ष्मण द्वारा बनाए गए कार्टूनों को संग्रहालय में प्रदर्शित किया जाएगा। इसके बाद दोपहर करीब 1:45 बजे प्रधानमंत्री सिम्बायोसिस यूनिवर्सिटी के स्वर्ण जयंती समारोह की शुरुआत करेंगे।
केरल के पाराबुर में अग्नि त्रासदी के बाद कोल्लम का दौरा करने और स्थिति का जायजा लेने के बाद प्रधानमंत्री का संबोधन

आज का जो हादसा है, वह बड़ा ही दुखदायक है। कोई कल्पना नहीं कर सकता है कि मौत इस प्रकार से आ सकती है और इतनी बड़ी तादाद में गंभीर रूप से घायल लोग… मैंने आज जहां हादसा हुआ, उस स्थान को देखा, उस मंदिर में गया था। कोल्लम के अस्पताल में गया, यहाँ के मुख्यमंत्री जी से बात हुयी है, जिन परिवारों ने अपने स्वजन खोये हैं उनके प्रति मेरी संवेदना है जिनको injury हुई है वह स्वस्थ हों, ऐसी मेरी ईश्वर से प्रार्थना है। मैंने मुख्यमंत्री को कहा है कि जो serious patient हैं उनको अगर मुम्बई दिल्ली कहीं shift करना होगा तो भारत सरकार उसकी व्यवस्था करेगी। भारत सरकार पूरी तरह इस संकट की घड़ी में केरल के साथ है, दुखी परिवारों के साथ है। हादसा इतना भयंकर है जिसका शब्दों में बयान करना बहुत मुश्किल है। दो सौ दो सौ मीटर तक लोगों को injury हुई है। अभी मुझे डाक्टर बता रहे थे कि कुछ ब्लास्ट तो ऐसे थे कि शरीर और माथा कहीं कहीं अलग हो गए। कितना भयंकर हादसा होगा इसका मैं अंदाज लगा सकता हूँ। लेकिन भारत सरकार पूरी तरह इस दुःख की घड़ी में केरल के साथ है, दुखी परिवारों के साथ है और उन परिवारों के, केरल की जनता के साथ रहकर के पूरी मदद करेगी।
कैबिनेट ने केन्द्रीय कृषि विश्वविद्यालय अधिनियम 1992 में संशोधन को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने केन्द्रीय कृषि विश्वविद्यालय अधिनियम (सीएयू), 1992 की प्रासंगिक धाराओं में संशोधन को मंजूरी दे दी है ताकि नागालैंड राज्य को सीएयू, इम्फाल के अधिकार क्षेत्र में शामिल किया जा सके। नागालैंड राज्य को केन्द्रीय कृषि विश्वविद्यालय, इम्फाल के अधिकार क्षेत्र में शामिल किए जाने के बाद नागालैंड में पशु चिकित्सा विज्ञान कॉलेज पशुपालन के क्षेत्र में बहुत जरूरी पेशेवर श्रम शक्ति का निर्माण करेगा जिससे इस क्षेत्र में सामाजिक- आर्थिक विकास का मार्ग प्रशस्त होगा। यह नया कॉलेज किसानों को नई प्रोद्योगिकियों से परिचित करवाने में मदद करेगा जिससे नागालैंड राज्य में घरेलू पशुओं की उत्पादकता और उत्पादन को बढ़ाने में योगदान मिलेगा। इस संशोधन से नागालैंड राज्य को सीएयू, मणिपुर का लाभ उठाने में मदद मिलेगी जो पूरे पूर्वोत्तर क्षेत्र के लिए स्थापित किया गया है।
प्रधानमंत्री ने राष्ट्रीय मानवाधिकार आयोग के रजत जयंती समारोह को संबोधित किया

प्रधानमंत्री श्री नरेन्द्र मोदी ने आज नई दिल्ली में राष्ट्रीय मानवाधिकार आयोग (एनएचआरसी) के रजत जयंती समारोह को संबोधित किया। प्रधानमंत्री ने कहा कि एनएचआरसी ने पिछले ढ़ाई दशकों में वंचितों और शोषितों की आवाज बनकर राष्ट्र निर्माण में योगदान दिया है। उन्होंने कहा कि मानवाधिकारों की रक्षा हमारी संस्कृति का एक महत्वपूर्ण अंग है। प्रधानमंत्री ने कहा कि आजादी के बाद स्वतंत्र और निष्पक्ष न्याय प्रणाली; एक सक्रिय मीडिया; एक सक्रिय नागरिक समाज और एनएचआरसी जैसे संगठन मानवाधिकारों की रक्षा के लिए बनाए गए हैं। प्रधानमंत्री ने कहा कि मानवाधिकार केवल एक नारा नहीं होना चाहिए बल्कि हमारे चरित्र का हिस्सा होना चाहिए। उन्होंने कहा कि पिछले चार वर्षों अथवा उसके बाद गरीबों का जीवन स्तर सुधारने के लिए अनेक गंभीर प्रयास किए गए हैं। उन्होंने कहा कि सरकार का पूरा ध्यान यह सुनिश्चित करने पर लगा है कि मनुष्य की आधारभूत जरूरतों तक सभी भारतीयों की पहुंच हो। इस संदर्भ में उन्होंने बेटी बचाओ, बेटी पढ़ाओ; सुगम्य भारत अभियान; प्रधानमंत्री आवास योजना; उज्जवला योजना और सौभाग्य योजना की उपलब्धियों और इन योजनाओं के परिणाम स्वरूप लोगों के जीवन में आए बदलाव का जिक्र किया। उन्होंने कहा कि 9 करोड़ से अधिक शौचालयों के निर्माण ने करोड़ों गरीब लोगों के लिए स्वच्छ और प्रतिष्ठित जीवन सुनिश्चित किया है। उन्होंने हाल में आयुष्मान भारत के अंतर्गत शुरू स्वास्थ्य गारंटी पहल- पीएमजेएवाई का जिक्र किया। प्रधानमंत्री ने केन्द्र सरकार की वित्तीय समावेश पहलों की भी चर्चा की। उन्होंने कहा कि मुस्लिम महिलाओं को तीन तलाक से राहत प्रदान करने वाला कानून भी लोगों को मूलभूत अधिकार प्रदान करने की श्रृंखला में उठाया गया एक कदम है। प्रधानमंत्री ने न्याय प्रणाली तक पहुंच आसान बनाने के लिए ई-अदालतों की संख्या में बढ़ोतरी और राष्ट्रीय न्यायिक डाटा ग्रिड को मजबूत बनाने जैसे कदमों का जिक्र किया। प्रधानमंत्री ने कहा कि इन पहलों की सफलता जन भागीदारी के कारण संभव हुई है। उन्होंने कहा कि मानवाधिकारों के प्रति जागरूकता के साथ नागरिकों को अपने कर्तव्यों और जिम्मेदारियों के प्रति भी जागरुक होना चाहिए। उन्होंने कहा कि जो लोग अपनी जिम्मेदारियों को समझते हैं, वे यह भी जानते हैं कि दूसरों के अधिकारों का सम्मान कैसे किया जा सकता है। प्रधानमंत्री ने कहा कि निरंतर विकास उद्देश्यों को हासिल करने के लिए एनएचआरसी की भूमिका महत्वपूर्ण है।
प्रधानमंत्री ने जीत बहादुर को नेपाल में उसके परिवार से फिर मिलाया

नेपाल यात्रा पर गए प्रधानमंत्री श्री नरेंद्र मोदी ने जीत बहादुर को आज नेपाल में उसके परिवार से फिर मिलाया। जीत बहादुर कुछ वर्ष पहले श्री नरेंद्र मोदी को मिला था। जीत बहादुर की माता, बड़े भाई और भाभी नवलपरासी जिले में अपने गांव से जीत बहादुर को लेने काठमांडू आए। श्री नरेंद्र मोदी की उपस्थिति में जीत बहादुर के परिवार ने उसका स्वागत किया।
प्रधानमंत्री ने ख्वाजा मोइनुद्दीन चिश्ती के उर्स पर अजमेर शरीफ दरगाह के लिये चादर भेंट की

प्रधानमंत्री श्री नरेन्द्र मोदी ने ख्वाजा मोइनुद्दीन चिश्ती के उर्स के पर अजमेर शरीफ दरगाह में चढ़ाये जाने के लिये चादर भेंट की है। प्रधानमंत्री ने ट्वीट किया हैः “चादर भेंट की, जो ख्वाजा मोइनुद्दीन चिश्ती के उर्स पर अजमेर शरीफ दरगाह में चढ़ाई जायेगी।”
प्रधानमंत्री ने विभिन्न सरकारी योजनाओं के जनजातीय लाभार्थियों के साथ हुई बातचीत का वीडियो साझा किया

प्रधानमंत्री श्री नरेन्द्र मोदी ने विभिन्न सरकारी योजनाओं के जनजातीय लाभार्थियों के साथ हुई बातचीत का एक वीडियो साझा किया है। प्रधानमंत्री ने ट्वीट किया; "विभिन्न सरकारी योजनाओं के जनजातीय लाभार्थियों के साथ बातचीत के बाद मुझे बहुत खुशी हुई। पिछले कुछ वर्षों में, उनके 'ईज ऑफ लिविंग' – यानि उनके जीवन यापन को और आसान बनाया गया है। कृपया इस वीडियो को देखें…"
श्री गणपति सच्चिदानंद स्वामी जी के 80वें जन्मदिन समारोह के मौके पर प्रधानमंत्री का संबोधन

प्रधानमंत्री श्री नरेन्द्र मोदी ने आज एक वीडियो संदेश के माध्यम से श्री गणपति सच्चिदानंद स्वामी जी के 80वें जन्मदिन समारोह को संबोधित किया। प्रधानमंत्री ने इस शुभ अवसर पर श्री गणपति सच्चिदानंद स्वामी जी और उनके अनुयायियों को बधाई दी। श्री मोदी ने संतों और विशिष्ट अतिथियों द्वारा ‘हनुमत द्वार’ के लोकार्पण को भी रेखांकित किया। शास्त्रों को उद्धृत करते हुए, प्रधानमंत्री ने कहा कि श्री गणपति सच्चिदानंद स्वामी जी का जीवन इस तथ्य का एक जीवंत उदाहरण है कि संत मानवता के कल्याण के लिए जन्म लेते हैं और उनका जीवन सामाजिक उत्थान एवं मानव कल्याण से जुड़ा होता है। प्रधानमंत्री ने इस बात पर संतोष व्यक्त किया कि दत्त पीठम में आध्यात्मिकता के साथ-साथ आधुनिकता का भी पोषण होता है। उन्होंने इस संदर्भ में भव्य हनुमान मंदिर के साथ-साथ 3डी मैपिंग, लाइट एंड साउंड शो और आधुनिक प्रबंधन वाले बर्ड पार्क का हवाला दिया। प्रधानमंत्री ने कहा कि वेदों के अध्ययन का एक बड़ा केन्द्र होने के अलावा, दत्त पीठम स्वास्थ्य संबंधी उद्देश्यों के लिए संगीत का उपयोग करने की दिशा में प्रभावशाली नवाचार कर रहा है। श्री मोदी ने कहा, “प्रकृति के लिए विज्ञान का यह प्रयोग, आध्यात्मिकता के साथ प्रौद्योगिकी का यह समागम ही गतिशील भारत की आत्मा है। मुझे खुशी है कि स्वामी जी जैसे संतों के प्रयासों से आज देश के युवा अपनी परंपराओं के सामर्थ्य से परिचित हो रहे हैं और उन्हें आगे बढ़ा रहे हैं।” आजादी का अमृत महोत्सव की अवधि के दौरान पड़ने वाले इस शुभ अवसर के संदर्भ में, प्रधानमंत्री ने स्व से पहले सर्वस्व के लिए काम करने की संतों की शिक्षा को याद किया। उन्होंने कहा, “यह देश ‘सबका साथ, सबका विकास, सबका विश्वास और सबका प्रयास’ के मंत्र के साथ सामूहिक संकल्पों का आह्वान कर रहा है। आज देश अपनी प्राचीनता को संरक्षित भी कर रहा है तथा इसका संवर्धन भी कर रहा है और साथ ही साथ अपनी नवीनता एवं आधुनिकता को भी ताकत दे रहा है।” प्रधानमंत्री ने कहा, “आज भारत की पहचान योग के साथ-साथ युवा भी हैं। आज दुनिया हमारे स्टार्टअप को अपने भविष्य के रूप में देख रही है। हमारा उद्योग और हमारा ‘मेक इन इंडिया’ वैश्विक विकास के लिए आशा की किरण बन रहा है। हमें अपने इन संकल्पों को हासिल करने की दिशा में काम करना होगा। और मैं चाहूंगा कि हमारे आध्यात्मिक केन्द्र इस दिशा में भी प्रेरणा के केंद्र बनें।” प्रकृति के संरक्षण और पक्षियों की सेवा की दिशा में दत्त पीठम के कार्यों को रेखांकित करते हुए, प्रधानमंत्री ने पीठम से जल और नदी संरक्षण के लिए काम करने का अनुरोध किया। उन्होंने हर जिले में 75 अमृत सरोवर के अभियान में भी पीठम का योगदान मांगा। प्रधानमंत्री ने स्वच्छ भारत मिशन में दत्त पीठम के योगदान की सराहना की।
प्रधानमंत्री ने आयुष्मान भारत डिजिटल मिशन के बारे में भावपूर्ण उद्गार के लिये श्री बिल गेट्स को धन्यवाद दिया

प्रधानमंत्री श्री नरेन्द्र मोदी ने आयुष्मान भारत डिजिटल मिशन के बारे में भावपूर्ण उद्गार के लिये श्री बिल गेट्स को धन्यवाद दिया है। श्री बिल गेट्स के ट्वीट के प्रत्युत्तर में प्रधानमंत्री ने कहा हैः “धन्यवाद @BillGates आयुष्मान भारत के प्रति भावपूर्ण शब्दों के लिये। स्वास्थ्य अवसंरचना को बेहतर बनाने के लिये प्रौद्योगिकी के इस्तेमाल की अपार संभावनायें मौजूद हैं और भारत इस दिशा में कड़ी मेहनत कर रहा है।” एमजी/एएम/एकेपी
मंत्रिमंडल ने पूर्वोत्‍तर परिषद के पुनर्गठन को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने पूर्वोत्‍तर परिषद के पुनर्गठन को स्‍वीकृति दे दी है। पूर्वोत्‍तर क्षेत्र विकास मंत्रालय द्वारा पूर्वोत्‍तर परिषद के पुनर्गठन में केंद्रीय गृहमंत्री को संस्‍था का पदेन अध्‍यक्ष बनाने का प्रस्‍ताव किया गया था।इस संस्‍था में सभी आठ पूर्वोत्‍तर राज्‍यों के राज्‍यपाल और मुख्‍यमंत्री सदस्‍य हैं। म‍ंत्रिमंडल ने पूर्वोत्‍तर क्षेत्र विकास राज्‍य मंत्री (स्‍वतंत्र प्रभार) को परिषद के उपाध्‍यक्ष के रूप में कार्य करने की भी स्‍वीकृति दे दी है। प्रभाव : एनईसी राज्‍य और केंद्र सरकार के माध्‍यम से विभिन्‍न परियोजनाओं को लागू करती है। नई व्‍यवस्‍था के अंतर्गत पूर्वोत्‍तर परिषद के अध्‍यक्ष गृह मंत्री होंगे और पूर्वोत्‍तर क्षेत्र विकास राज्‍य मंत्री उपाध्‍यक्ष होंगे तथा पूर्वोत्‍तर राज्‍यों के राज्‍यपाल तथा मुख्‍यमंत्री इसके सदस्‍य होंगे। यह परिषद अंतर-राज्‍य विषयों पर विस्‍तृत विचार-विमर्श के लिए मंच प्रदान करेगी और भविष्‍य में अपनाये जाने वाले समान दृष्टिकोणों पर विचार भी करेगी। एनईसी अब मादक द्रव्‍यों की तस्‍करी, हथियारों और गोला-बारूदों की तस्‍करी, सीमा विवादों जैसे अंतर-राज्‍य विषयों पर विचार-विमर्श के लिए विभिन्‍न क्षेत्रीय परिषदों द्वारा किए जा रहे कार्यों को करेगी। एनईसी के नए स्‍वरूप से यह पूर्वोत्‍तर क्षेत्र के लिए कारगर संस्‍था बनेगी। परिषद समय-समय पर परियोजना में शामिल परियोजनाओं / योजनाओं के कार्यान्‍वयन की समीक्षा करेगी, इन परियोजनाओं आदि के लिए राज्‍यों के बीच समन्‍वय के लिए कारगर उपायों की सिफारिश करेगी। परिषद को केंद्र सरकार द्वारा दी गई शक्तियां प्राप्‍त होंगी। पृष्‍ठभूमि : एनईसी की स्‍थापना पूर्वोत्‍तर परिषद अधिनियम, 1971 के अंतर्गत की गई थी। इसकी स्‍थापना संतुलित और समन्वित विकास सुनिश्‍चित करने तथा राज्‍यों के साथ समन्‍वय में सहायता देने के‍ लिए शीर्ष संस्‍था के रूप में की गई थी। 2002 के संशोधन के बाद एनईसी को पूर्वोत्‍तर क्षेत्र के लिए क्षेत्रीय नियोजन संस्‍था के रूप में कार्य करने का अधिकार दिया गया है और एनईसी इस क्षेत्र के लिए क्षेत्रीय योजना बनाते समय दो या अधिक राज्‍यों को लाभ पहुंचाने वाली योजनाओं और परियोजनाओं को प्राथमिकता देगी। परिषद सिक्किम के मामले में विशेष परियोजनाएं और योजनाएं बनाएगी।
पुणे मेट्रो रेल परियोजना के पहले चरण को केंद्रीय मंत्रिमंडल की मंजूरी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने पुणे मेट्रो रेल परियोजना के पहले चरण के विकास को मंजूरी दे दी है। पुणे मेट्रो रेल गलियारे की कुल लंबाई 31.254 किलोमीटर होगी। इसमें दो अलग गलियारे होंगे। गलियारा-1 (पिंपरी चिंचवड महानगरपालिका यानी पीसीएमसी से स्वरगेट) 16.589 किलोमीटर (11.57 किलोमीटर जमीन के ऊपर और 5.019 किलोमीटर भूमिगत) और गलियारा-2 (वनाज से रामवाड़ी) 14.665 किलोमीटर (पूरी तरह जमीन के ऊपर) लंबा होगा। मेट्रो रेल गलियारे की पूर्णता लागत 11,420 करोड़ रुपये होगी। इस मेट्रो गलियारे से पुणे मेट्रोपॉलिटन क्षेत्र की लगभग 50 लाख की आबादी को सीधा फायदा पहुंचेगा। इस प्रोजेक्ट की विस्तृत परियोजना रिपोर्ट (डीपीआर) के अनुसार कार्य शुरू होने की तिथि से पांच साल के भीतर यह परियोजना पूरी हो जाएगी। अनुमोदित रूट से यात्रियों को अति आवश्यक कनेक्टिविटी मिलने की उम्मीद है और यह पुणे मेट्रोपॉलिटन एरिया के भीड़भाड़ वाले मार्गों और सघन यातायात के काफी हद तक राहत प्रदान करेगा। इससे सड़कों पर ट्रैफिक काफी कम हो जाएगा और शहर में तेज, आरामदायक, सुरक्षित, प्रदूषण मुक्त और किफायती जन परिवहन प्रणाली की शुरुआत होगी, जो इस क्षेत्र के विकास और समृद्धि को आगे बढ़ाने में सहायक होगा। पुणे महानगर क्षेत्र का विकास एवं समृद्धि राष्ट्र के विकास एवं समृद्धि में योगदान देगी। यह परियोजना महाराष्ट्र मेट्रो रेल निगम लिमिटेड (महा-मेट्रो) द्वारा कार्यान्वित की जाएगी। इसमें भारत सरकार और महाराष्ट्र सरकार संयुक्त रूप से 50-50 प्रतिशत के स्वामित्व वाली कंपनी होंगी। यह परियोजना मेट्रो रेल (कार्य निर्माण) अधिनियम, 1978, मेट्रो रेल (संचालन और रखरखाव) अधिनियम 2002 और रेल अधिनियम 1989 के कानूनी ढांचे के तहत कवर होगी, जिनमें समय-समय पर संशोधन किया गया है। मौजूदा नागपुर मेट्रो रेल कार्पोरेशन लिमिटेड (एनएमआरसीएल), को महाराष्ट्र में मुंबई महानगर क्षेत्र के बाहर पुणे मेट्रो रेल परियोजना के पहले चरण समेत सभी मेट्रो परियोजनाओं के कार्यान्वयन के लिए महाराष्ट्र मेट्रो रेल निगम लिमिटेड (महा-मेट्रो) में पुनर्गठित किया जाएगा। एनएमआरसीएल भारत सरकार और महाराष्ट्र सरकार की संयुक्त विशेष प्रायोजन संस्था (एसपीवी) है। इस परियोजना को दिल्ली, बेंगलुरू, चेन्नई, कोच्चि, नागपुर आदि की मेट्रो रेल परियोजनाओं के अनुभव और सीख का लाभ प्राप्त होगा। पृष्ठभूमिः पुणे मेट्रोपॉलिटन क्षेत्र में पुणे नगर निगम (पीएमसी), पिंपरी चिंचवाड़ नगर निगम (पीसीएमसी) शामिल हैं। पुणे और खादकी, दोनों ही कैंटोनमेंट क्षेत्रों जनसंख्या में तेजी से बढ़ी है। पुणे शहरी संकुलन की आबादी 2001 की जनगणना के अनुसार 35.7 लाख थी, जो 2011 में बढ़कर 49.9 लाख पहुंचे गई। अनुमान है कि यह 2021 में बढ़कर 69.0 लाख और 2031 में बढ़कर 77.3 लाख पहुंच जाएगी। पिछले दशकों में तेजी से हो रहे औद्योगिकीकरण और तीव्र आर्थिक विकास के कारण यात्रियों की संख्या में भारी वृद्धि हुई है। इससे पुणे के ट्रांसपोर्ट ढांचे पर काफी दबाव आ गया है। इस क्षेत्र की आबादी में वृद्धि के अनुमान को देखते हुए परिवहन की मौजूदा बुनियादी सुविधाओं को बढ़ाने के साथ-साथ उन्हें मजबूत बनाने की तत्काल आवश्यकता है। बढ़ती अर्थव्यवस्था और अपर्याप्त सार्वजनिक परिवहन सेवाओं के कारण यात्री निजी मोड में जा रहे हैं, जो इस क्षेत्र में वाहन स्वामित्व प्रवृत्ति के बढ़ते ट्रेंड से स्पष्ट होता है। इससे न केवल सड़कों पर भीड़ बढ़ रही है बल्कि वायु प्रदूषण में भी इजाफा हो रहा है। इसलिए, यहां के लिए मेट्रो रेल प्रणाली बहुत आवश्यक है।
संयुक्त राष्ट्र महिला हीफॉरसी डाक टिकट पर डाक विभाग और संयुक्त राष्ट्र डाक प्रशासन के बीच संयुक्त मुहिम

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को संयुक्त राष्ट्र महिला हीफॉरसी डाक टिकट पर संयुक्त मुहिम से अवगत कराया गया। इस उद्देश्य के लिए डाक विभाग और संयुक्त राष्ट्र डाक प्रशासन (यूएनपीए) के बीच फरवरी, 2016 में एक समझौता ज्ञापन (एमओयू) पर हस्ताक्षर किए गए थे। इस संयुक्त मुहिम में, अंतर्राष्ट्रीय महिला दिवस के अवसर पर 20 सी- टिनेंट्स और दो टिकटों की मिनिएचर शीट के रूप में टिकट मुद्रित किये गये थे। संयुक्त राष्ट्र महिला हीफॉरसी अभियान लैंगिक समानता के लिए चलाया जा रहा एक मजबूत आंदोलन है। जो सामाजिक मामले में सभी के लाभ के लिए दुनिया की आधी आबादी को दूसरी आधी आबादी के समर्थन के लिए एक साथ लाता है। यह संयुक्त मसला पूरी दुनिया में महिलाओं के सशक्तिकरण के लिए समर्पित है। यह लैंगिग समानता के महान उद्देश्य को बढ़ावा देगा जिसका भारत सरकार हाल के दिनों में लगातार समर्थन कर रही है। इस प्रकार, डाक विभाग और यूएनपीए 8 मार्च, 2016 को अंतर्राष्ट्रीय महिला दिवस के उपलक्ष्य में एक संयुक्त डाक टिकट जारी करने के एक समझौते पर सहमत हुए।
राष्ट्रीय बालिका दिवस पर प्रधानमंत्री का संदेश

राष्ट्रीय बालिका दिवस पर प्रधानमंत्री श्री नरेंद्र मोदी के संदेश का मूल पाठः ‘राष्ट्रीय बालिका दिवस लड़कियों की असाधारण उपलब्धियों का जश्न मनाने का दिन है, जिन्होंने कई क्षेत्रों में उत्कृष्टता से हमें गौरवान्वित किया है। लड़कियों के प्रति पक्षपात को रोकना और उनके लिए समान अवसर सुनिश्चित करना बहुत जरूरी है। आइये हम लिंग पर आधारित पुरानी मान्यताओं को तोड़ने की अपनी प्रतिबद्धता को पूरा करें और लैंगिक संवेदनशीलता के साथ-साथ लैंगिक समानता को भी बढ़ावा दें।’
प्रधानमंत्री ने सर्वत्र भारत के विभिन्न पर्वों के अवसर पर देशवासियों को शुभकामनाएं दी

प्रधानमंत्री श्री नरेन्द्र मोदी सर्वत्र भारत के विभिन्न त्यौहारों के अवसर पर देशवासियों को शुभकामनाएं दी हैं। प्रधानमंत्री ने कहा, “मकर संक्रांति के पावन अवसर पर सभी देशवासियों को ढेरों बधाई। सभी को पोंगल की शुभकामनाएं! माघ बिहू के पावन अवसर पर शुभकामनाएं! उत्तरायन के अवसर सभी को पर खुशी और समृद्धि मिले!’
प्रधानमंत्री ने गूगल के सीईओ सुंदर पिचाई से मुलाकात की

प्रधानमंत्री श्री नरेन्द्र मोदी ने गूगल के सीईओ श्री सुंदर पिचाई से मुलाकात की और अन्य बातों के अलावा नवाचार और प्रौद्योगिकी के बारे में चर्चा की। सुंदर पिचाई के एक ट्वीट के जवाब में, प्रधानमंत्री ने ट्वीट किया; “सुंदर पिचाई, आप से मिलकर और नवाचार, प्रौद्योगिकी एवं कई अन्य बातों पर चर्चा करके खुशी हुई। यह बेहद महत्वपूर्ण है कि दुनिया मानव समृद्धि और सतत विकास के लिए तकनीक का लाभ उठाने हेतु मिलकर काम करना जारी रखे।
प्रधानमंत्री ने स्वामी दयानंद सरस्वती की जयंती पर उन्हें श्रद्धांजलि दी

प्रधानमंत्री श्री नरेन्द्र मोदी ने स्वामी दयानंद सरस्वती की जयंती पर उन्हें श्रद्धांजलि दी है। प्रधानमंत्री ने अपने संदेश में कहा, “स्वामी दयानंद सरस्वती एक दूरदृष्टा थे, जिन्होंने शिक्षा और सामाजिक सुधारों से लोगों का जीवन उन्नत बनाया। उनकी जयंती पर उन्हें श्रद्धांजलि।”
प्रधानमंत्री ने जंग, अरुणाचल प्रदेश के सरकारी माध्यमिक विद्यालय को उसके रख-रखाव के लिए बधाई दी

प्रधानमंत्री श्री नरेन्द्र मोदी ने जंग, अरुणाचल प्रदेश के सरकारी माध्यमिक विद्यालय के अच्छे रखरखाव पर प्रसन्नता व्यक्त की है। मुख्यमंत्री श्री पेमा खांडू के एक ट्वीट के जवाब में प्रधानमंत्री ने ट्वीट करते हुए लिखा: “ये बहुत उत्तम लग रहा है! इस स्कूल के छात्र और शिक्षक प्रशंसा के पात्र हैं।”
प्रधानमंत्री कल यूएसआईएसपीएफ के तीसरे वार्षिक नेतृत्व शिखर सम्मेलन में विशेष मुख्य संबोधन देंगे

प्रधानमंत्री श्री नरेंद्र मोदी 3 सितंबर 2020 को रात 9 बजे वीडियो कॉन्फ्रेंस के माध्यम से यूएसआईएसपीएफ के तीसरे वार्षिक नेतृत्व शिखर सम्मेलन में विशेष मुख्य संबोधन देंगे। अमेरिका-भारत सामरिक साझेदारी फोरम (यूएसआईएसपीएफ) एक गैर-लाभकारी संगठन है जो भारत और अमेरिका के बीच साझेदारी के लिए कार्य करता है। 31 अगस्त से शुरू होने वाले इस 5 दिवसीय शिखर सम्मेलन की थीम है – “यूएस-इंडिया नेविगेटिंग न्यू चैलेंजेस।” इस थीम में कई विषय शामिल किए गए हैं, जैसे एक वैश्विक विनिर्माण केंद्र बनने में भारत की संभावनाएं, भारत के गैस बाजार में अवसर, भारत में एफडीआई आकर्षित करने के लिए ‘ईज़ ऑफ डूइंग बिज़नेस’, तकनीकी क्षेत्र में समान अवसर और चुनौतियां, भारत-प्रशांत क्षेत्र के आर्थिक मुद्दे, सार्वजनिक स्वास्थ्य में नवाचार और अन्य। इस वर्चुअल शिखर सम्मेलन में केंद्रीय मंत्री और वरिष्ठ अधिकारी भी भाग ले रहे हैं।
प्रधानमंत्री श्री नरेन्‍द्र मोदी ने गंगा नदी में प्रदूषण की रोकथाम के लिए ‘कोई समझौता किए बगैर एक मिशन के तौर पर ठोस रवैया अख्तियार करने’ का आह्वान किया है।

राष्‍ट्रीय गंगा नदी बेसिन प्राधिकरण की बैठक में प्रधानमंत्री का आह्वान प्रधानमंत्री ने नई दिल्‍ली में राष्‍ट्रीय गंगा नदी बेसिन प्राधिकरण की पांचवीं बैठक की अध्‍यक्षता करते हुए कहा कि गंगा नदी को स्‍वच्‍छ बनाने का काम बड़ा ही चुनौतीपूर्ण है। हालांकि, इसमें बड़े पैमाने पर आर्थिक गतिविधियां सृजित करने की क्षमता है और इसके साथ ही यह पूरे देश में सकारात्‍मक व्‍यवहार का माहौल बनाने में भी सहायक साबित हो सकता है। उन्‍होंने गंगा नदी को बचाने का जिक्र करते हुए कहा कि यह ‘भावी पीढि़यों के लिए हमारी जिम्‍मेदारी’ है। प्रधानमंत्री ने कहा कि गंगा नदी करोड़ों भारतीयों के विश्‍वास एवं श्रद्धा से जुड़ी हुई है। उन्‍होंने कहा कि लोगों की इन सकारात्‍मक भावनाओं को जिम्‍मेदारी के अहसास में तब्‍दील करने की जरूरत है। प्रधानमंत्री ने कहा कि ‘जन-भागीदारी’ के बिना इस अहम जिम्‍मेदारी को पूरा नहीं किया जा सकता। प्रधानमंत्री ने राज्‍यों से गंगा नदी के तट पर स्थित शहरों एवं गांवों के विकास पर विशेष ध्‍यान देने का आग्रह किया। उन्‍होंने प्रदूषण की रोकथाम के लिए इन क्षेत्रों में पर्याप्‍त जागरूकता सुनिश्चित करने का भी अनुरोध किया। इस बैठक में उपस्थित उत्‍तराखंड, बिहार एवं झारखंड के मुख्‍य‍मंत्रियों ने भी इस मुद्दे पर विस्‍तार से अपने विचार व्‍यक्‍त किए। इन मुख्‍यमंत्रियों ने अपने-अपने राज्‍यों से जुड़े मुद्दों का भी जिक्र किया। उनके द्वारा जिक्र किए गए मुद्दों में गाद प्रबंधन के अलावा राज्‍यों से मिलने वाले प्रस्‍तावों के लिए एकल खिड़की मंजूरी व्‍यवस्‍था करना भी शामिल था। केंद्रीय मंत्रियों श्री अरुण जेटली, श्री वेंकैया नायडू, श्री नितिन गडकरी, सुश्री उमा भारती, श्री बीरेंद्र सिंह, श्री प्रकाश जावडेकर, श्री पीयूष गोयल एवं श्री सांवरलाल जाट और नीति आयोग के उपाध्‍यक्ष श्री अरविंद पणगढि़या ने भी इस बैठक में शिरकत की। बैठक में समन्‍वयक की भूमिका वित्‍त मंत्री श्री अरुण जेटली ने निभाई। केंद्रीय जल संसाधन मंत्री सुश्री उमा भारती ने विभिन्‍न मुद्दों से अवगत कराया और धन्‍यवाद ज्ञापन किया।
प्रधानमंत्री ने नादिया, पश्चिम बंगाल में हुए सड़क हादसे के पीड़ितों को पीएमएनआरएफ से अनुग्रह राशि देने की घोषणा की

प्रधानमंत्री श्री नरेन्द्र मोदी ने नादिया, पश्चिम बंगाल में हुई सड़क दुर्घटना में जान गंवाने वाले लोगों के प्रत्येक आश्रित को प्रधानमंत्री राष्ट्रीय आपदा कोष (पीएमएनआरएफ) से 2 लाख रुपये की अनुग्रह राशि देने की घोषणा की है। प्रत्येक घायल को 50,000 रुपये दिए जाएंगे। प्रधानमंत्री कार्यालय ने ट्वीट किया; “प्रधानमंत्री ने नादिया, पश्चिम बंगाल में हुए सड़क हादसे में जान गंवाने वालों के आश्रितों को 2 लाख रुपये (प्रत्येक को) की अनुग्रह राशि देने की घोषणा की है। प्रत्येक घायल को 50 लाख रुपये दिए जाएंगे।”